Kuid alustame algusest, küsimusest, miks praegune finantskriis tekkis. Siin on tegemist väga fundamentaalsete põhjustega, mitte hirmu ja ahnuse ning usalduse puudumisega turgudel. Samuti mitte karjainstinktiga, mis kõik koos muidugi aitavad kaasa kriisi süvenemisele, kuid on  eelkõige vaid põhimõtteliste vigade sümptomid. Et paremini aru saada, tuleb kõigepealt pöörduda ajaloo poole. Kahjuks on nii, et süsteemi sees pole võimalik süsteemi kui tervikut vaadata, nähakse süsteemi üksikuid osi ja üritatakse neid parandada, selle asemel et mõista, et võib olla on kogu süsteem üles ehitatud põhimõtteliselt valedele alustele, et rahasüsteemi vundament on ehitatud liivale ja praegune finantskriis ja sellele järgnev majanduskriis on objektiivne paratamatus. Praegused valitsuste üritused  on aga eelkõige soov ebanormaalne süsteem säilitada. Kuid valitsused ongi alati oma eesmärgiks seadnud süsteemi säilitamise. Välistatud olnuks Gorbatšovi avaldus, kus ta oleks teatanud, et sotsialistlik süsteem on määratud hukule ja perestroika asemel oleks hakatud kapitalistliku süsteemi üles ehitama. Samamoodi on välistatud keskpankade pressiteade, kus teatataks, et praegune finantssüsteem on põhimõtteliselt vale. Nagu öeldud - süsteemi sees pole võimalik süsteemi puudusi näha.